Predkladacia správa

Predkladaný návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „návrh zákona“) bol vypracovaný  na základe úlohy B.1. uznesenia vlády Slovenskej republiky č. 17 zo 14. januára 2009.
 
Predkladaným návrhom zákona sa preberá smernica Európskeho parlamentu a Rady 2007/66/ES z 11. decembra 2007, ktorou sa menia a dopĺňajú smernice Rady 89/665/EHS a 92/13/EHS, pokiaľ ide o zvýšenie účinnosti postupov preskúmavania v oblasti zadávania verejných zákaziek. Súčasťou návrhu novely zákona o verejnom obstarávaní  sú aj návrhy na úpravu koncesií na služby, ako aj návrhy úprav, ktorými sa upresňujú  ustanovenia zákona podľa smerníc upravujúcich oblasť verejného obstarávania, návrhy vyplývajúce z aplikačnej praxe a legislatívno-technické úpravy.
 
Predkladaný návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.
 
Predkladaný návrh zákona je v súlade s Ústavou Slovenskej republiky a inými zákonmi, medzinárodnými zmluvami, ktorými je Slovenská republika viazaná a je v súlade s právom Európskych spoločenstiev a Európskej únie.
 
Návrh zákona bol predložený na medzirezortné pripomienkové konanie 13. marca 2009, ktoré bolo ukončené 2. apríla 2009. Z oslovených subjektov nezaslalo pripomienky šesť subjektov a jeden subjekt zaslal pripomienky po termíne. Celkom bolo uplatnených 333 pripomienok, z toho 108 zásadných. Akceptovaných bolo 103 pripomienok, z toho 15 zásadných. Čiastočne akceptovaných pripomienok bolo 45, z toho 20 zásadných. Bolo vykonaných 11 rozporových konaní na úrovni expertov, na úrovni štatutárnych zástupcov bolo vykonaných 7 rozporových konaní. Rozpory, ktoré sa nepodarilo odstrániť sú uvedené vo vyhlásení predkladateľa.
 
Návrh zákona bol 19. mája 2009 prerokovaný v Legislatívnej rade vlády SR, ktorá uložila predkladateľovi zapracovať pripomienky prijaté na jej rokovaní a návrh v novom znení odporučila vláde schváliť. Pripomienky prijaté na rokovaní Legislatívnej rady vlády SR boli do návrhu zákona zapracované a na rokovanie vlády SR sa návrh zákona predkladá v novom znení.
 
Návrh zákona bol 25. mája 2009 prerokovaný v Hospodárskej a sociálnej rade Slovenskej republiky.